Jin Mao Tower

A Jin Mao Tower (egyszerűsített kínai: 金茂大厦; hagyományos kínai: 金茂大廈; pinjin: Jīnmào Dàshà; sanghaji dialektussal: Cinmeu Dagho; jelentése „Arany Jólét Épület”) 420,5 méter magas, 88 emeletes (93, ha a csúcs emeleteit is beleszámoljuk) felhőkarcoló Sanghaj Putung kerületében. Magában foglal egy bevásárlóközpontot, irodákat és a Grand Hyatt Shanghai szállodát, amely az 53. emelettől fölfelé elfoglalja az épületet, és befejezésekor a világ legmagasabb szállodájának számított. Az Oriental Pearl Towerrel, a Shanghai World Financial Centerrel és a Shanghai Towerrel együtt a Bundról nézve a város sziluettjének ikonikus eleme. 1999-es elkészültekor a világ 3. legmagasabb épülete volt, és 2007-ig Kína legmagasabb épületének számított, amikor is a közelében található Shanghai World Financial Center megelőzte. 2015-ben a Shanghai Tower, a két épület mellett álló 128 emeletes épület végül felülmúlta mindkét épület magasságát, létrehozva a világ első, szupermagas felhőharcoló-hármasát. A torony jelenleg is a világ 34. legmagasabb épülete. Építészeti jellemzői Az épület a Lujiazui metróállomás közelében, egy 24 000 négyzetméteres telken helyezkedik el, és a becslések szerint 530 millió dolláros költséggel épült. Tervezője a chicagói Skidmore, Owings & Merrill (SOM) cég volt, amely a világ több más ismert felhőkarcolóját is tervezte. Posztmodern formája, amelynek összetettsége felfelé haladva egyre növekedik, a hagyományos kínai építészetből merít, mint például a többszintes pagodák, finoman visszalépve, hogy ritmikus mintázatot hozzon létre, ahogy emelkedik. A malajziai Petronas-ikertoronyhoz hasonlóan az épület arányai a 8-as számra épülnek, amely a kínai kultúrában a jólétet jelképezi. A 88 emelet (93, ha a csúcsdíszt is beleszámítjuk) 16 szegmensre oszlik, amelyek mindegyike 1/8-dal rövidebb, mint a 16 emeletes alap. A torony egy nyolcszög alakú beton falmag köré épült, amelyet 8 külső kompozitoszlop és 8 külső acéloszlop vesz körül. Három, egyenként 8 darab kétemeletes magasságú kitámasztógerendákból álló csoport köti össze az oszlopokat a betonmaggal hat emeleten, hogy további támasztást biztosítsanak. A hivatalos avatás 1998. augusztus 28-án volt, a dátumot szintén a 8-as szám jegyében választották. Az épület 1999-ben kezdte meg működését. A Jin Mao Tower a China Jin Mao Group Co. Ltd (korábban „China Shanghai Foreign Trade Center Co. Ltd”) tulajdonában van. Állítólag napi fenntartási költsége 1 millió RMB (121 000 USD). Az épületnek 3 főbejárata van az előcsarnokban: kettő az irodai részhez és egy a szállodához vezet. Az alagsorból gyorsliftek vezetnek a kilátószintre, valamint 600 gépjármű és 7500 kerékpár számára alakítottak ki parkolóhelyet. Összesen 61 Mitsubishi lift és 19 mozgólépcső szállítja a látogatókat az épületben. Az 51., 52. és 89–93. szint gépészeti szint, amely csak a szervízliftekkel érhetők el. Az alap 1062 darab, nagy szilárdságú acélcölöpön nyugszik, amelyeket 83,5 m mélyen a talajba fúrtak, hogy kompenzálják a talajviszonyokat. Az építés idején ezek voltak a leghosszabb acélcölöpök, amelyeket valaha is használtak szárazföldi épülethez. A cölöpöket egy 4 méter vastag betonpillér fedi 19,6 méter mélyen a föld alatt. A pincét körülvevő zagyfal 1 méter vastag, 36 méter magas és 568 méter hosszú. A fal 20 500 köbméter vasbetonból áll. Az épületben fejlett szél- és földrengés-csillapító technikai szerkezetet alkalmaznak, amely megerősíti az épületet a 200 km/h sebességű tájfun széllel szemben (a teteje legfeljebb 75 cm-t leng ekkor ki) és a Richter-skála szerinti 7-es erősségű földrengésekkel szemben. Az acéltengelyek nyírócsuklókkal rendelkeznek, amelyek lengéscsillapítóként működnek, hogy tompítsák a szél és a rengések által kifejtett oldalirányú erőket. Az 57. emeleten lévő úszómedence állítólag passzív csillapítóként is működik. A külső függönyfal üvegből, rozsdamentes acélból, alumíniumból és gránitból készült, és alumíniumötvözetből készült csövekből álló összetett rácsos burkolat borítja. Hasznosítása Bérlemények A 3 szintes alagsorban található egy ételudvar, míg az első két emeleten a Hyatt konferencia- és bankettlétesítményei találhatók. Az első hat emeleten bevásárlóközpont, éttermek és éjszakai klubok, köztük a Pu-J's található. Az alsó 50 emeleten (a torony első 4 szegmensében) 123 000 négyzetméternyi iroda található, 5 liftzónára osztva (3-6, 7-17, 18-29, 30-40 és 41-50). Az irodahelyiségek nyitott (oszlopmentes) elrendezésűek, a padlótól padlóig terjedő bruttó magasságuk 4 méter, a nettó magasságuk pedig 2,7 méter. Grand Hyatt Shanghai Az épület fő bérlője az ötcsillagos, 555 szobás Grand Hyatt Shanghai szálloda, amely az 53. és 87. emelet közötti helyet foglalja el. Ez a világ egyik legmagasabb szállodája, Sanghajban a második a testvérintézménye, a Shanghai Park Hyatt után, amely a közvetlenül szomszédos Shanghai World Financial Center 79. és 93. emeletét foglalja el. Ezt azóta felülmúlta a The Ritz-Carlton Hong Kong, amely a hongkongi Nemzetközi Kereskedelmi Központ 102-118. emeletét foglalja el (ha nem számítjuk bele a soha el nem készült észak-koreai Rjugjong Hotelt). A legmagasabb, kizárólag szállodaként használt épület azonban a JW Marriott Marquis Dubai. Ezen kívül a világ leghosszabb mosodai csúszdája a torony teljes hosszában az alagsorig fut, és puffereket tartalmaz, amelyek lassítják a szennyest a leereszkedés során. A Hyatt híres, hordó boltozatú átriuma az 56. emeleten kezdődik, és egészen a 87. emeletig tart. A 28 gyűrű alakú folyosóval és lépcsőházakkal szegélyezett, spirálisan elrendezett tér átmérője 27 méter, tiszta belmagassága pedig körülbelül 115 méter. Ez az egyik legmagasabb átrium a világon, a legmagasabb jelenleg a Burdzs Kalifáé. Skywalk A Skywalk egy 1520 négyzetméteres, több mint 1000 fő befogadására alkalmas fedett kilátóterasz, amely az épület 88. emeletén található. A Sanghajra nyíló panoráma mellett felülnézetből az alatta lévő szállodai átriumra is kilátás nyílik. Egy kis postahivatalt is magában foglal. A feljutás az alagsorból két gyorslift segítségével történik, amelyek 9,1 m/s sebességgel közlekednek, és 45 másodperc alatt érnek fel a tetejére. A 88. emeletre való feljutás 2009-től 88 jüanba kerül felnőtteknek és 45 jüanba a gyerekeknek. Galéria Jegyzetek Fordítás Ez a szócikk részben vagy egészben a Jin Mao Tower című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként.